L'evolució tecnològica en el camp de les telecomunicacions i el desenvolupament de la societat de la informació que s'ha produït en aquests darrers anys fa necessari que per part de l'Administració de la Generalitat es potenciï el desplegament de manera equilibrada per tot el territori català de les xarxes de telecomunicacions.
En el desenvolupament d'aquesta xarxa un dels factors a tenir en compte és la possible utilització per part dels operadors degudament autoritzats del domini públic, utilització que s'ha de fer de manera ordenada i que ha de comportar els impactes mínims sobre el territori.
A Catalunya, la Llei 7/1993, de 30 de setembre, de carreteres, preveu la possibilitat que el subsòl de la zona de domini públic de les carreteres pugui ser utilitzada per a la implantació d'infraestructures necessàries per a la prestació de serveis públics essencials.
Així mateix, la normativa aplicable en matèria de transports terrestres, Llei 16/1987, de 30 de juliol, d'ordenació dels transports terrestres, i Reial decret 1211/1990, de 28 de setembre, que la desenvolupa, admet també l'execució d'obres en la zona de domini públic del ferrocarril quan la prestació d'un servei d'interès general així ho exigeixi.
En atenció a aquest marc legal, aquest Decret té per objecte l'establiment del procediment per autoritzar la implantació de canalitzacions per a les telecomunicacions en la xarxa de carreteres i en la xarxa ferroviària titularitat de la Generalitat de Catalunya com també l'aplicable respecte de canalitzacions preexistents.
En qualsevol cas, per tal de minimitzar l'impacte que sobre el territori pot ocasionar la instal·lació d'aquesta xarxa i per minimitzar la pertorbació que les obres podrien ocasionar en la prestació del servei viari i ferroviari, el procediment que es preveu contempla un mecanisme d'ús compartit d'acord amb el que determina la Llei general de telecomunicacions i el Reglament que la desenvolupa.
Per tot això, d'acord amb el dictamen de la Comissió Jurídica Assessora, a proposta del conseller de Política Territorial i Obres Públiques i de conformitat amb el Govern,
És objecte d'aquest Decret l'establiment del règim jurídic de les autoritzacions per a l'ocupació del subsòl en la zona de domini públic de les carreteres i ferrocarrils de titularitat de la Generalitat de Catalunya, a efectes de la construcció de canalitzacions per a la instal·lació de xarxes públiques de telecomunicacions o de la seva instal·lació en canalitzacions ja existents i el procediment per al seu atorgament.
Poden ser titulars de les autoritzacions per a l'ocupació del domini públic els operadors que siguin titulars d'una llicència per a la instal·lació de xarxes públiques de telecomunicacions, d'acord amb el que preveuen els articles 43 i següents de la Llei general de telecomunicacions.
Condicions per a l'ocupació del domini públic
3.1 L'ocupació del subsòl en la zona de domini públic de les carreteres s'admet preferentment a la franja d'1 metre situada a la part més exterior d'aquesta zona, de conformitat amb el que estableix l'article 25.2 de la Llei 7/1993, de 30 de setembre, de carreteres, excepte que circumstàncies tècniques ho desaconsellin.
3.2 En cap cas es pot autoritzar l'ocupació del subsòl amb instal·lacions que puguin afectar la seguretat, perjudicar l'estructura de la carretera o de la línia ferroviària o impedir la seva adequada explotació.
3.3 No es poden atorgar noves autoritzacions per a la construcció de noves canalitzacions o ampliació de les existents en un mateix tram si no han transcorregut dos anys des de la finalització de les obres emparades per l'anterior autorització, llevat que raons d'especial interès públic determinin la necessitat d'una nova construcció.
Règim jurídic de l'autorització
4.1 Les autoritzacions que preveu aquest Decret no suposen en cap cas la cessió del domini públic ni dret de servitud.
Així mateix, s'atorguen a reserva de les altres llicències i autoritzacions necessàries, sens perjudici de tercers.
4.2 L'atorgament de l'autorització no comporta l'assumpció de cap responsabilitat respecte del titular de l'autorització o de tercers per part de la Generalitat de Catalunya.
4.3 El desplaçament de la xarxa de telecomunicacions conseqüència de variacions en la traça del domini públic viari o ferroviari per causa d'interès públic, és a càrrec del titular de l'autorització i no dóna dret a indemnització.
5.1 Correspon als directors generals competents en matèria de carreteres i de ferrocarrils, amb el suport tècnic, quan s'estimi convenient, del Centre de Telecomunicacions i Tecnologies de la Informació de la Generalitat de Catalunya, l'atorgament de les autoritzacions corresponents.
5.2 L'atorgament de les autoritzacions pot ser objecte de delegació.
6.1 L'operador interessat en l'autorització de l'ocupació d'un tram del subsòl en la zona de domini públic d'una carretera o ferrocarril ho ha de comunicar a les direccions generals que tinguin atribuïdes les competències en matèria de carreteres i ferrocarrils.
En la comunicació ha de definir la zona d'actuació, amb indicació del traçat que es proposa.
6.2 L'Administració titular del domini, amb la comunicació prèvia al Ministeri de Ciència i Tecnologia, només als efectes del que preveu l'article 47.1 de la Llei general de telecomunicacions, ha de publicar aquesta comunicació al DOGC i ha d'atorgar a la resta d'operadors de xarxes públiques de telecomunicacions amb llicència un termini de 20 dies per tal que manifestin el seu interès a participar en la redacció i l'execució d'un projecte de caràcter compartit per la totalitat del traçat proposat o per una part o extensió d'aquest.
També n'ha de donar trasllat, en el seu cas, a la Delegació del Govern a les Societats Concessionàries d'Autopistes i a l'empresa explotadora de la infrastructura viària o ferroviària.
7.1 Transcorregut el termini establert a l'article 6.2, els interessats disposen d'un termini de 20 dies per arribar a un acord.
Aquest acord ha de determinar quin dels interessats en l'ús compartit ha de ser considerat com a promotor principal davant de l'Administració titular del domini públic objecte d'ocupació, el compromís per part de l'esmentat promotor de permetre la utilització compartida de la instal·lació, el repartiment de drets i obligacions entre els interessats, el règim d'explotació i manteniment i el termini de vigència de l'acord.
7.2 En cas que els interessats no arribin a un acord en el termini indicat, les condicions de l'ús compartit s'han d'establir d'acord amb el que preveu l'article 47.2 de la Llei general de telecomunicacions.
8.1 El promotor principal ha de presentar la sol·licitud amb un avantprojecte a l'òrgan competent per a la seva autorització.
8.2 L'administració competent disposa d'un termini de 30 dies per formular observacions a l'avantprojecte presentat i si l'accepta, ha d'establir els criteris tècnics per a l'execució de les obres que hagin de recollir-se en el projecte, les mesures que es considerin necessàries per tal que l'execució de l'obra no afecti la continuïtat i el bon funcionament del servei viari o ferroviari així com les taxes i contraprestacions que hauran de ser assumides pels operadors.
8.3 El promotor principal ha de presentar el projecte que integri les necessitats d'infrastructures de tots els operadors interessats, subscrit per un tècnic competent, ajustat a les observacions i criteris establerts per l'Administració, als efectes de la resolució definitiva.
9.1 Prèviament a l'adopció de la resolució, l'òrgan competent ha de demanar l'informe que preveu l'article 44.2 de la Llei 11/1998, de 24 d'abril, general de telecomunicacions.
9.2 En el seu cas, ha de demanar l'informe dels ajuntaments afectats i de la Delegació del Govern a les Societats Concessionàries d'Autopistes.
En el cas que la carretera o línia fèrria sobre la qual es presenta el projecte estigui inclosa en un espai d'interès natural, es requerirà l'informe previ del Departament de Medi Ambient, i si està inclosa en una àrea protegida d'acord amb la Llei del patrimoni cultural català, es requerirà l'informe previ del Departament de Cultura.
10.1 Els titulars de canalitzacions existents en el domini públic viari o ferroviari han de comunicar a l'Administració titular del domini, amb caràcter previ a la seva execució, les actuacions que hagin d'executar en la instal·lació existent.
10.2 En el supòsit que aquestes actuacions comportin la necessitat de construir una nova canalització o l'ampliació de l'existent, es requereix una nova autorització de l'Administració titular del domini, d'acord amb el que preveu aquest Decret.
Contingut de la resolució d'autorització
La resolució d'atorgament de l'autorització d'ocupació de domini ha d'incorporar les següents condicions:
a) Totes les condicions i requisits que, en cada cas, es considerin oportuns per evitar danys i perjudicis a la infrastructura i els seus elements funcionals i per garantir la seguretat i regularitat de la circulació.
b) L'obligació de dipositar una garantia definitiva equivalent al 4% del cost del projecte per garantir la correcta execució de l'obra.
c) Les taxes que el sol·licitant estigui obligat a satisfer i, si escau, altres contraprestacions a realitzar per l'operador.
d) El termini de vigència de l'autorització.
e) El termini en el qual s'han de realitzar les obres autoritzades.
f) En cas d'ús compartit de la infrastructura, els termes de l'acord a què hagin arribat els diferents operadors o els establerts en la resolució que es preveu a l'article 7.2.
g) Totes aquelles altres condicions de caràcter tècnic, jurídic i econòmic que, en el marc de les previsions d'aquest Decret, l'òrgan competent estimi adients.
A efectes del que disposa l'article 42.2 de la Llei 30/1992, de 26 de novembre, de règim jurídic de les administracions públiques i del procediment administratiu comú, la durada del procediment per a l'atorgament de les autoritzacions previstes en aquest Decret es fixa en sis mesos a comptar de la data en què la sol·licitud ha tingut entrada en el registre de l'òrgan competent previst a l'article 5.
Termini i efectes de l'autorització
13.1 El termini de vigència de l'autorització és de 10 anys i pot ser objecte de pròrroga anual per part de l'Administració.
En cap cas el termini de vigència i les seves pròrrogues pot excedir del termini de la llicència per a la explotació de la xarxa.
13.2 L'autorització faculta l'operador promotor principal per executar el projecte presentat, en el termini, condicions i requisits establerts en l'autorització.
13.3 L'òrgan administratiu competent durà a terme el seguiment de les obres per tal de comprovar si aquestes s'ajusten al projecte presentat i a les condicions fixades a l'autorització.
13.4 Finalitzat el termini de l'autorització i, en el seu cas, de les pròrrogues acordades, es lliurarà a l'Administració titular del domini l'obra civil de la canalització.
Modificació, suspensió i revocació de l'autorització
14.1 L'òrgan competent per atorgar l'autorització pot modificar, suspendre de manera temporal o revocar l'autorització si produeix danys al domini públic o pertorba l'adequada prestació del servei viari o ferroviari.
14.2 El procediment per modificar, suspendre o revocar l'autorització s'iniciarà d'ofici o a instància de persona interessada.
En qualsevol cas, abans de la proposta de resolució, s'ha de donar audiència als afectats per tal que formulin les al·legacions que creguin pertinents.
14.3 La resolució que finalitzi aquest procediment pot, en el seu cas, disposar el lliurament a l'Administració de l'obra civil de la canalització.
15.1 Sens perjudici de les facultats d'inspecció i control que en matèria de telecomunicacions tinguin atribuïdes altres administracions, l'Administració titular del domini públic viari o ferroviari exerceix les facultats de control i inspecció respecte de l'obra autoritzada.
15.2 El responsable del correcte manteniment de la infrastructura així com del compliment de les correctes condicions de seguretat és el promotor principal, sens perjudici de les accions de repetició que pugui tenir respecte de la resta d'operadors.
Aquest Decret entrarà en vigor el 2 de gener de 2001.